বন্দর অঞ্চলের রাজনীতির সঙ্গে পরিচয় অনেকদিনের। এলাকার শক্তিশালী সংগঠকেরাও সঙ্গে। সংখ্যালঘু-অধ্যুষিত হওয়ায় প্রার্থী হিসাবে বাড়তি সুবিধাও আছে। তবু নিশ্চিন্ত হওয়ার সুযোগ নেই ফিরহাদ (ববি) হাকিমের। অঙ্কের হিসাবে কলকাতা বন্দর আসনে ‘স্বস্তি’তে নেই রাজ্য মন্ত্রিসভার গুরুত্বপূর্ণ এই সদস্য। বলা ভাল, পাঁচ বছরের ব্যবধানে দ্বিতীয়বারের লড়াই তাঁর   কাছে কঠিন। বন্দর বিধানসভা আসন নিয়ে তৃণমূলে দুই মতই আছে। দলের স্থানীয় নেতাদের একাংশ মনে করছেন, লোকসভা ভোটের ফলাফলে দেখা গিয়েছে, এখানে দল ‘বিপদসীমা’র মধ্যে। তবে তাঁদের দাবি, সংখ্যালঘু ভোটারেরা এখনও মমতা বন্দ্যোপাধ্যায়ের প্রতিই আস্থাশীল। সেই পথেই সব অঙ্ক ভুল প্রমাণ করে জিতবে তৃণমূল। কিন্তু এই বিপরীত ব্যাখ্যার মধ্যে ফারাক কি এবার একটু বেশিই? এই প্রশ্ন উঠছে। কারণ লোকসভা নির্বাচনে ফিরহাদ পিছিয়ে পড়েছেন, তা-ই নয়। এই অঙ্কে যে ‘রাজনৈতিক প্রবণতা’ ধরা দিয়েছে, এবারের বিধানসভা নির্বাচনে তা তাঁকে ‘বিপদসীমা’য় বেঁধে ফেলতে পারে। কারণ, ২০১১ সালের সঙ্গে এবারের বিধানসভা নির্বাচনের ‘পরিবর্তিত’ রাজনৈতিক প্রেক্ষাপট বিশেষ গুরুত্বপূর্ণ হয়ে উঠেছে। বিরোধী রাজনৈতিক দলগুলির বিন্যাস বদলে যাওয়ায় খুব একটা নিরাপদে নেই ফিরহাদ। আসন পুনর্বিন্যাসে ২০১১ সালেই প্রথম তৈরি হয় কলকাতা বন্দর আসনটি। প্রথম নির্বাচনে কংগ্রেস-তৃণমূল জোটের প্রার্থী হিসাবে ফিরহাদ পেয়েছিলেন ৪৮ শতাংশ ভোট। ২৯ শতাংশ ভোট পেয়ে দ্বিতীয় স্থানে ছিলেন ফরওয়ার্ড ব্লকের প্রার্থী মইনুদ্দিন শামস। সেই নির্বাচনেই জোটের বিরোধিতা করে নির্দল প্রার্থী হয়েছিলেন এলাকার প্রভাবশালী কংগ্রেসনেতা রামপেয়ারি রাম। তিনি পেয়েছিলেন ১৬ শতাংশ ভোট। ‘বিপদ’ বুঝে গত পাঁচ বছরে এই দুই ‘চ্যালেঞ্জার’কেই কাছে টেনে নিয়েছেন ফিরহাদ। এবারের নির্বাচনে রামপিয়ারি তাঁর সঙ্গে মিছিল করছেন। আর মইনুদ্দিন তৃণমূলেরই প্রার্থী হয়ে চলে গিয়েছেন বীরভূমের নলহাটিতে। কিন্তু তাতেও জয় নিশ্চিত বলে ধরে নিতে পারছে না শাসকশিবির। কারণ, এবার জোট হয়েছে কংগ্রেস-সিপিএমের। জোট শরিকরা লোকসভা নির্বাচনে পাওয়া নিজেদের প্রাপ্ত ভোট (১২ এবং ২১ শতাংশ) ধরে রাখতে বিপন্ন ফিরহাদ। কারণ ওই নির্বাচনে ফিরহাদও পেয়েছিলেন ৩৩ শতাংশ ভোট।
যদিও তাঁর বিরুদ্ধে কংগ্রেস সংখ্যালঘু নেতা মোক্তারকে প্রার্থী না-করায় খানিকটা আশ্বস্ত ফিরহাদ। কংগ্রেস যে প্রার্থী দিয়েছে, তিনি তেমন ‘জোরাল’ নয় বলে বিধানভবনের অন্দরেই আলোচনা রয়েছে।